S-67/2017

Mál þetta, sem tekið var til dóms 5. apríl síðastliðinn, er höfðað með ákæru lögreglustjórans á Suðurnesjum, útgefinni 20. febrúar 2017, á hendur S-kk-þgf H-kk-þgf, kt. [...], [...], [...], „fyrir eftirtalin brot framin á árinu 2016, í Reykjavík nema annað sé tekið fram:

I.

Umferðarlagabrot, með því að hafa:

Mánudaginn 15. febrúar, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóði mældist amfetamín 55 ng/ml og tetrahýdrókannabínól 18 ng/ml) um Akurbraut og Háseylu í Njarðvík, uns aksturinn var stöðvaður. [ ... ]

2. Miðvikudaginn 24. febrúar, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóði mældist amfetamín 115 ng/ml og tetrahýdrókannabínól 7,7 ng/ml) um Vesturberg, uns aksturinn var stöðvaður. [ ... ]

3. Sunnudaginn 17. júlí, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóði mældist amfetamín 1100 ng/ml, MDMA 65 ng/ml og tetrahýdrókannabínól 4 ng/ml) norður Dalveg í Kópavogi, uns bifreiðinni var lagt við endurvinnslustöð Sorpu við Dalveg. [...]

4. Laugardaginn 15. október 2016, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóði mældist amfetamín 765 ng/ml og tetrahýdrókannabínól 4,8 ng/ml) um Vallakór í Kópavogi, uns aksturinn var stöðvaður við Vallakór 4. [ ... ]

5. Laugardaginn 15. október, ekið bifreiðinni [...], óhæfur til að stjórna henni rugglega vegna áhrifa ávana- og fíkniefna, (í blóði mældist amfetamín 620 ng/ml og tetrahýdrókannabínól 4,6 ng/ml) um Grindavíkurveg við gatnamót Reykjanesbrautar, uns aksturinn var stöðvaður. [ ... ]

6. Fimmtudaginn 22. desember, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóði mældist amfetamín 1200 ng/ml og tetrahýdrókannabínól 2,9 ng/ml) austur Suðurlandsbraut við Olís í Álfheimum, uns aksturinn var stöðvaður. [ ... ]

Teljast brot þessi varða við 1. mgr., sbr. 2. mgr. 45. gr. a, sbr. 5. gr. laga nr. 66/2006, allt sbr. 100. gr. umferðarlaga nr. 50/1987.

II.

Fíkniefnalagabrot með því að hafa:

Mánudaginn 15. febrúar, haft í vörslum sínum, 0,35 g af tóbaksblönduðu kannabisefni sem lögregla fann við leit í bifreiðinni [...]þar sem hún var við lögreglustöðina, Hringbraut 130, Keflavík og 5,21 g af maríhúana sem hann framvísaði við leit lögreglu á heimili hans að [...], [...] og lögregla lagði hald á. [ ... ]

Fimmtudaginn 3. mars, í Reykjanesbæ, að [...], íbúð [...], haft í vörslum sínum [ … ] 56,47 g af maríhúana, 1,99 g af tóbaksblönduðu kannabisefni, 2,11 g af amfetamíni og 0,69 g af kókaíni sem lögregla fann við leit á heimili hans og lagði hald á. [ … ]

Laugardaginn 15. október, í bifreiðinni [...], þegar hún var stöðvuð á Grindavíkurvegi við Reykjanesbraut, haft í vörslum sínum 3,21 g af maríhúana, sem lögreglan fann og lagði hald á. [ … ]

Þriðjudaginn 15. nóvember, í bifreiðinni [...], við Olís við Álfheima, haft í vörslum sínum 2,90 g af tóbaksblönduðu kannabisefni og 2,40 g af amfetamíni sem lögreglan fann og lagði hald á. [ … ]

Fimmtudaginn 22. desember í bifreiðinni [...]við Olís í Álfheimum, haft í vörslum sínum 1,94 g af marihuana, sem lögreglan fann og lagði hald á. [ … ]

Fíkniefna- og vopnalagabrot með því að hafa:

Laugardaginn 23. júlí, að [...], [...], haft í vörslum sínum 23,14 g af maríhúana og einnig haft í fórum sínum 0,21 g af ecstasy og 2 stk. E-x-x, sem lögregla fann við leit á honum og lagði hald á og á sama tíma haft í vörslum sínum á almannafæri þrjá hnífa sem lögregla fann við leit á ákærða. [ ... ]

Sunnudaginn 17. júlí, í bifreiðinni [...], sem var lagt við endurvinnslustöð Sorpu við Dalveg, Kópavogi, haft í vörslum sínum [ ... ], 11,53 g af hassi, 0,87 g af kókaíni, 130,19 g af maríhúana og 2,71 g af tóbaksblönduðu kannabisefni sem fundust við leit í bifreiðinni og á sama tíma haft í vörslum sínum á almannafæri 7 hnífa sem lögregla fann við leit í bifreiðinni. [ ... ]

Teljast brot þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002. Þá teljast ákæruliðir 12 og 13 einnig varða við 1. mgr. 30. gr., sbr. 1. mgr. 36. gr. vopnalaga nr. 16/1998.

III.

Þjófnað og gripdeild í Kópavogi, með því að hafa:

Fimmtudaginn 5. maí, í verslun Hagkaups, Smáralind, Kópavogi, stolið vasaljósi, að verðmæti kr. 979 og gripdeild með því að hafa tekið skópar að verðmæti kr. 10.999 og farið með það út úr versluninni án þess að greiða fyrir vöruna. [ ... ]

Sunnudaginn 17. júlí, í verslun Lyfju við Smáratorg, Kópavogi, með því að hafa tekið GlucoSlim fæðubótarefni að verðmæti kr. 4.224, og gengið með það út úr versluninni án þess að greiða fyrir vöruna. [ ... ]

Telst brot þessi varða við 245. gr. en brot í ákærulið 14 telst einnig varða við 1. mgr. 244. gr. almennra hegningarlaga nr. 19/1940.

IV.

Þjófnað í Reykjavík, með því að hafa:

Sunnudaginn 3. júlí, á bifreiðastæði við bensínafgreiðslu Olís, Sundagörðum, stolið gögnum og fjarstýringu úr bifreiðinni [...]. [ ... ]

Sunnudaginn 3. júlí, á bifreiðastæði við Hagkaup Skeifunni, farið þar inn í bifreiðina [...] og stolið Dell fartölvu sem þar var. [ ... ]

Laugardaginn 23. júlí, farið inn í bifreiðina [...] sem stóð á bifreiðastæði við [...], og stolið úr henni bakpoka, dýnu, tjaldi og myndavél [...]

Teljast brot þessi varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar, sbr. 1. mgr. 101. gr. og 102. gr. umferðarlaga nr. 50/1987, sbr. lög nr. 44/1993, lög nr. 57/1997 og lög nr. 69/2007. Jafnframt að gerð verði upptæk ofangreind fíkniefni, 11,53 g af hassi, 220,21 g af maríhúana, 7,95 g af tóbaksblönduðu kannabisefni, 6,54 g af amfetamíni, 1,56 g af kókaíni, 0,21 g og 2 stk. af MDMA og 24,75 g af sveppum (mál 008-2016-13376), 197,41 g af sveppum (mál 007-2016-75108) og 38,71 g af sveppum (mál 007-2016-67224), samtals 260,87 g af sveppum, allt samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001. [ ... ]. Þá er krafist upptöku á 11 stk. læknislyf munaskrá 117224 (mál 007-2016-42858) og lyfjum sbr. munaskrá 119279 (mál 007-2016-67224), með vísan til 3. mgr. 49. gr. lyfjalaga nr. 93/1994. Þá er þess jafnframt krafist að ofangreindir hnífar sem lögregla lagði hald á verði gerðir upptækir sbr. 1. mgr. 37. gr. vopnalaga nr. 16/1998.“

Einkaréttarkrafa:

Vegna ákæruliðar 14 gerir F-kk-nf Á-kk-nf, fyrir hönd Haga hf., kt. [...], þá kröfu að ákærða verði gert að greiða kröfuhafa skaðabætur að fjárhæð 11.978 krónur, auk vaxta samkvæmt 1. mgr. 8. gr. laga um vexti og verðtryggingu nr. 38/2001, frá þeim degi er hið bótaskylda atvik átti sér stað, eða hinn 5. maí 2016, og þar til mánuður er liðinn frá birtingu krafnanna, en síðan dráttarvexti, sbr. 9. gr., sbr. 1. mgr. 6. gr. sömu laga frá þeim degi til greiðsludags.

Kröfur ákærða:

Ákærði krefst vægustu refsingar sem lög leyfa. Ákærði samþykkir bótakröfu Haga hf. og upptökukröfu ákæruvaldsins. Þá krefst verjandi ákærða þóknunar sér til handa.

A

Við þingfestingu málsins 23. mars síðastliðinn óskaði ákærði eftir fresti til að fara yfir gögn málsins með verjanda sínum áður en tekin yrði afstaða til sakargifta samkvæmt fyrrgreindu ákæruskjali. Var málinu við svo búið frestað til 5. apríl síðastliðinn. Þann dag játaði ákærði sakargiftir samkvæmt ákærunni, en ákæruvaldið féll frá með bókun í þingbók þeirri staðhæfingu í ákæruliðum 8 og 13 í II. kafla ákærunnar að ákærði hefði haft tilgreind fíkniefni í vörslum sínum í „sölu- og dreifingaskyni.“ Þá féll ákæruvaldið auk þess frá kröfu um upptöku á tveimur haldlögðum farsímum.

Í ljósi skýlausrar játningar ákærða ákvað dómari að farið yrði með mál hans samkvæmt 164. gr. laga nr. 88/2008 um meðferð sakamála og var málið tekið til dóms án frekari sönnunarfærslu eftir að sækjandi og verjandi ákærða höfðu tjáð sig stuttlega um lagaatriði og ákvörðun viðurlaga.

B

Samkvæmt því sem fram er komið hefur ákærði skýlaust játað sök. Sannað er með skýlausri játningu ákærða, sem er í samræmi við framlögð sakargögn, að hann hefur gerst sekur um þá háttsemi sem honum er gefin að sök í ákæru og er þar réttilega heimfærð til refsiákvæða.

Samkvæmt vottorði sakaskrár ríkisins gekkst ákærði undir sátt hjá lögreglustjóra 26. ágúst 2014 og samþykkti greiðslu sektar og sviptingu ökuréttar í 12 mánuði fyrir brot gegn umferðarlögum og lögum um ávana- og fíkniefni. Þá samþykkti ákærði viðurlagaákvörðun 16. mars 2017 um greiðslu sektar og sviptingu ökuréttar í tvö ár frá þeim degi að telja fyrir brot gegn 45. gr. a umferðarlaga. Brot þau sem ákærði er nú sakfelldur fyrir eru hegningarauki við fyrrgreinda viðurlagaákvörðun og verður ákærða því ákvörðuð refsing fyrir brotin með vísan til 77. og 78. gr. almennra hegningarlaga nr. 19/1940. Ákærði er nú sakfelldur fyrir umferðarlagabrot í sex skipti, það er akstur bifreiðar óhæfur til að stjórna henni örugglega vegna áhrifa ávana- og fíkniefna, vörslur fíkniefna í fimm skipti, fíkniefna- og vopnalagabrot í tveimur tilvika, þjófnað og gripdeild í tvö skipti og loks þrjú þjófnaðarbrot. Refsing ákærða þykir hæfilega ákveðin fangelsi í fimm mánuði. Fresta skal fullnustu refsingarinnar og falli hún niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði var með fyrrnefndri viðurlagaákvörðun sviptur ökurétti í tvö ár frá 16. mars 2017 að telja. Brot þau sem ákærði er nú sakfelldur fyrir eru eins og fram er komið hegningarauki við þá ákvörðun. Samkvæmt því og með vísan til 1. mgr. 101. gr. umferðarlaga nr. 50/1987 er ákærði sviptur ökurétti í þrjú ár frá 16. mars 2019 að telja.

Ákærði hefur samþykkt framkomna bótakröfu í málinu. Ber ákærða samkvæmt því að greiða Högum hf., kt. [...], 11.978 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 5. maí 2016 til 23. apríl 2017, en dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Fallist er á kröfu ákæruvalds um upptöku fíkniefna, lyfja og muna eins og greinir í dómsorði.

Með vísan til sakfellingar ákærða, sbr. 1. mgr. 218. gr. laga nr. 88/2008 um meðferð sakamála, verður ákærði dæmdur til að greiða sakarkostnað málsins. Ákærði greiði því 750.541 krónu samkvæmt yfirliti ákæruvalds um sakarkostnað. Þá verður ákærða að auki gert að greiða þóknun verjanda síns og aksturskostnað, svo sem í dómsorði greinir. Við ákvörðun þóknunar hefur verið tekið tillit til virðisaukaskatts.

J-kk-nf H-kk-nf héraðsdómari kveður upp dóm þennan.

D ó m s o r ð :

Ákærði, S-kk-nf H-kk-nf, sæti fangelsi í fimm mánuði, en fresta skal fullnustu refsingarinnar og falli hún niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940.

Ákærði skal sviptur ökurétti í þrjú ár frá 16. mars 2019 að telja.

Ákærði greiði Högum hf., kt. [...], 11.978 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 5. maí 2016 til 23. apríl 2017, en dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Ákærði sæti upptöku á fíkniefnum, 11,53 g af hassi, 220,21 g af maríhúana, 7,95 g af tóbaksblönduðu kannabisefni, 6,54 g af amfetamíni, 1,56 g af kókaíni, 0,21 g og 2 stk. af MDMA og 260,87 g af sveppum, Einnig 11 stk. af læknislyfi samkvæmt munaskrá 117224 og lyfjum samkvæmt munaskrá númer 119279, svo og haldlögðum hnífum.

Ákærði greiði 1.079.593 krónur í sakarkostnað, þar af 316.200 krónur í þóknun til skipaðs verjanda síns, J-kk-ef A-kk-ef K-kk-ef hdl., og 12.852 krónur vegna aksturskostnaðar verjanda.

J-kk-nf H-kk-nf